钦定古今图书集成/明伦汇编/氏族典/第336卷 > 刘守光
## 钦定古今图书集成/明伦汇编/氏族典/第336卷 > 刘守光

按《五代史刘守光传》：“守光，深州乐寿人也。其父仁恭，
事幽州李可举，能穴地攻城，军中号刘窟头。可举死，
子匡威以为将，使戍蔚州。匡威为弟匡俦所逐，仁恭
闻乱，乃拥戍兵攻幽州。乾宁元年，晋击破匡俦，以仁
恭为幽州留后，为之请命于唐，拜卢龙军节度使。其
后晋攻罗弘信，求兵于仁恭，执晋使者以叛。光化元”
年，遣其子守文袭沧州，逐节度使卢彦威，遂取沧、景、
德三州，击魏，屠贝州。罗绍威求救于梁，梁遣李思安
救魏，大败守文于内黄，斩首五万，仁恭惧，复附晋。仁
恭有爱妾罗氏，其子守光烝之，仁恭怒，笞守光，守光执仁恭而幽之。其兄守文闻父且囚，即率兵讨守光，
为守光所杀。守光素庸愚，由此益骄。梁乾化元年，自
号“大燕皇帝。”明年，晋遣周德威攻燕，自祈沟关入，破
其城，执仁恭及其家族三百口。守光南走沧州，迷失
道被擒，并其二妇俱死。执仁恭至雁门，斩之。